Mikrobilerne VW Up, Skoda Citigo og Seat Mii er blandt de mest solgte i Danmark, men det er langt fra de sikreste at køre i.

Faktisk er sikkerheden slet ikke god nok, lyder advarslen fra bilejernes interesseorganisation, FDM, efter at Volkswagen-koncernens tre modeller er blevet testet af Euro NCAP, der i en ny undersøgelse vurderer, at modellernes sikkerhed er forældet.

Her får VW Up, Skoda Citigo og Seat Mii tre ud af fem mulige stjerner.

- Tre Euro NCAP-stjerner er pinligt for en en bilproducent som VW i en tid, hvor alle biler forbedrer sikkerheden år for år med avancerede sikkerhedssystemer. Her bør de nok overveje deres strategi og opgradere yderligere, siger Søren W. Rasmussen, der er bilteknisk redaktør på FDM's blad 'Motor' og FDM's repræsentant i Euro NCAP.

Ifølge ham er det "en skandale", at koncernen har sparet den automatiske nødbremse væk.

- Godt nok har Volkswagen puttet to ekstra airbags i bilerne og givet dem en digital assistent, der hjælper med at holde bilen i vognbanen, men sikkerheden er - uden nødbremsen - samlet set under det niveau, man bør kunne forvente.

Går ud over sikkerhedsfradrag

Euro NCAP tester flere biler årligt, og kravene til sikkerhed er blevet skærpet markant, siden VW Up, Skoda Citigo og Seat Mii i 2011 fik fem stjerner for deres sikkerhed.

Søren W. Rasmussen forklarer, at FDM kun fraråder forbrugere at købe biler, der får mellem nul og to stjerner i Euro NCAP's test. Interesseorganisationen vil dog ikke anbefale de tre modeller, der denne gang skuffer i testen.

- Hvis man går op i sikkerhed, er det nok ikke biler, man skal købe. Og af samme årsag er det ikke biler, jeg selv ville købe, siger han.

Forbrugere skal ifølge Søren W. Rasmussen desuden være opmærksomme på, at de nye sikkerhedsvurderinger fjerner muligheden for at opnå sikkerhedsfradrag på 6.800 kroner ved køb af en VW Up, Skoda Citigo og Seat Mii.

Fradraget i registreringsafgiften for personbiler kræver fem Euro NCAP-stjerner.

Kravene i Euro NCAP’s tests er blevet markant skærpet i de seneste år. Derfor kan 3 stjerner stadigvæk anses for at være et godt resultat for en bil i dette segment. Thomas Hjortshøj, pressechef, Volkswagen Danmark

VW: Det er stadig et godt resultat

Siden 2018, hvor kravene til nye bilers sikkerhed blev skrappere, er 62 ud af i alt 83 testede biler vurderet til at have sikkerhed, som er det maksimale antal stjerner værd, oplyser FDM.

Tre stjerner er dog ikke et dårligt resultat, mener Volkswagen Danmark:

- Det er et faktum, at kravene i Euro NCAP’s tests er blevet markant skærpet i de seneste år, derfor kan 3 stjerner stadigvæk anses for at være et godt resultat for en bil i dette segment, skriver Volkswagen Danmarks pressechef Thomas Hjortshøj i en mail til DR Nyheder.

Han påpeger desuden, at de tre stjerner var, hvad Volkswagen havde "håbet på".

- De har god passagerbeskyttelse og har fået Lane Assist, 2 ekstra airbags (nu 6 airbags) og selealarmer på bagsædet, hvilket samlet set gør det til en af de sikreste biler i sin klasse.

Fiats modeller 'Panda' og 'Punto' blev sidste år vurderet til 0 stjerner. De er ifølge Søren W. Rasmussen ikke opdateret med nyt sikkerhedsudstyr siden.